SKRIFTLIG FORESPØRGSEL E-0586/02

af Jacqueline Foster (PPE-DE) til Kommissionen

(5. marts 2002)

Om: Posttjenester

Kommissionen har indført en effektiv ordning med henblik på at holde øje med prisforskelle i EU's bilsektor. Generaldirektoratet for konkurrence offentliggør med regelmæssige mellemrum undersøgelser, der viser de priser, forbrugerne må betale for de vigtigste bilmærker og modeller i hver enkelt medlemsstat. Disse undersøgelser er blevet et nyttigt og magtfuldt instrument for Kommissionen med henblik på at bekæmpe overtrædelser af konkurrencebestemmelserne i bilsektoren og fremme ændringer af reglerne på det indre marked. Forskelle i bilpriser i EU varierer for øjeblikket mellem 10 % og i ekstreme tilfælde op til 50 %.

I EU's postsektor er der store prisforskelle for samme slags posttjeneste. Forbrugerne i Tyskland betaler 2,33 gange mere end den pris, spanske forbrugere betaler for en tilsvarende grundlæggende tjeneste. Folk, der køber biler, kan vælge mellem mange forskellige mærker og leverandører, men forbrugere af posttjenester er som regel bundet til én leverandør, det nationale monopol. Derfor er det vigtigt, at EF's indsats for at sikre, at forbrugerne ikke betaler for høje priser, er effektiv og af betydning for markedets funktion.

Det ser ud til, at der er brug for regelmæssige undersøgelser af prisforskellene vedrørende grundlæggende posttjenester og disses årsager for at sikre, at forbrugerne i EU ikke betaler for høje priser, at EF's konkurrenceregler ikke overtrædes, og at Kommissionen effektivt kan behandle fordrejninger på det indre marked. Sådanne oplysninger ville f.eks. hjælpe Kommissionen med at afgøre, om indtægterne fra postvæsenernes monopoler eventuel bliver misbrugt til formål, som ligger uden for den generelle forsyningspligt på en måde, som er i modstrid med postdirektivet. Her ud over ville sådanne oplysninger øge Kommissionens forståelse af postmarkedet, for så vidt angår fremtidige EF-liberaliseringsforanstaltninger.

Kan Kommissionen redegøre for sine synspunkter vedrørende indførsel af en tilsynsordning for postsektoren svarende til den ordning, der anvendes til at føre kontrol med bilpriserne, og under hensyntagen til postmarkedets karakteristiske træk?

Samlet svarafgivet på Kommissionens vegne af Frederik Bolkesteinpå skriftlige forespørgsler E-0585/02 og E-0586/02

(23. marts 2002)

Som oplyst i svaret på det ærede medlems spørgsmål E-0584/02 skal medlemsstaterne i henhold til postdirektivet(1) sikre, at taksterne for posttjenester på befordringspligtområdet er overkommelige og står i forhold til omkostningerne. Det er først og fremmest medlemsstaterne, der skal påse, at dette krav opfyldes.

For at sikre, at disse principper overholdes, overvåger Kommissionen løbende udviklingen i posttaksterne i medlemsstaterne, og den vil om fornødent gribe ind, enten på grundlag af postdirektivet eller på grundlag af konkurrencebestemmelserne.

Der synes ikke i øjeblikket at være grundlag for at indføre et system til sammenligning af posttaksterne mellem medlemsstaterne svarende til det system, som Kommissionen har for bilpriser.

Da posttaksterne fastsættes af medlemsstaterne selv, vil prissammenligninger i høj grad afspejle den lovgivningsmæssige strategi i de forskellige medlemsstater. Prisforskelle, som skyldes administrative beslutninger om priserne, vil ikke give oplysninger om konkurrencesituationen på de forskellige markeder eller afdække mistanke om brud på EU's konkurrenceregler. Da de befordringspligtige virksomheder i de fleste medlemsstater har et omfattende postmonopol, er der endnu ikke et velfungerende indre marked for posttjenester. Et prissammenligningssystem vil derfor ikke gøre det lettere for Kommissionen at gøre noget ved konkurrenceforvridninger i det indre marked.

Kommissionen finder derfor, at dens nuværende prisovervågningssystem og dens indgriben i individuelle sager er tilstrækkeligt til at sikre, at priserne er overkommelige, og at forbrugerne ikke betaler for meget.

Endelig forventer Kommissionen, at de foreslåede lovgivningsmæssige foranstaltninger om øget konkurrence på postmarkederne gradvis vil skabe et nedadgående pres på posttaksterne og begrænse prisforskellene.

(1) Europa-Parlamentets og Rådets direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet, EFT L 15 af 21.1.1998.